Povzetek revizijskega poročila  
Zunanje izvajanje podpornih dejavnosti   
v Zdravstvenem domu Ljubljana

Računsko sodišče izvaja prečno revizijo učinkovitosti zagotavljanja izbranih podpornih dejavnosti, ki so jih v letu 2022 izvajali zunanji izvajalci, v 7 javnih zavodih, in sicer v: Narodni in univerzitetni knjižnici, Slovenskem narodnem gledališču Opera in balet Ljubljana, Splošni bolnišnici Celje, Univerzitetnem kliničnem centru Ljubljana, **Zdravstvenem domu Ljubljana** (v nadaljevanju: zavod), Univerzi v Ljubljani, Biotehniški fakulteti ter Univerzi v Ljubljani, Ekonomski fakulteti.

**Cilj revizije** je izrek mnenja o učinkovitosti revidiranih javnih zavodov pri zagotavljanju izbranih podpornih dejavnosti, ki so jih v letu 2022 izvajali zunanji izvajalci. Računsko sodišče je podalo mnenje, da je bil zavod pri tem delno učinkovit.

Zavod pred sprejemom odločitve o oddaji storitev čiščenja v izvajanje zunanjim izvajalcem ni v celoti ustrezno izkazal, da je zunanje izvajanje storitev čiščenja stroškovno učinkovitejše, niti ni ugotavljal drugih prednosti in slabosti oddajanja storitev v izvajanje zunanjim izvajalcem. Zatrjevani finančni prihranek pa je do določene mere podkrepil s podatki in analizami.

Ocenjeno vrednost javnega naročila storitev čiščenja je zavod oblikoval na podlagi ustreznih podatkov, ni pa utemeljil svojih predvidevanj o prihodnjem gibanju izbranih parametrov, podatki za izračun ocenjene vrednosti javnega naročila storitev pranja pa so bili pomanjkljivi, zato načina izračuna ocenjene vrednosti ni bilo mogoče potrditi. Poleg tega izračuni ocenjenih vrednosti storitev čiščenja in pranja niso bili razvidni iz dokumentacije o javnem naročilu. Ravnanje zavoda v zvezi z določitvijo ocenjenih vrednosti oddanih storitev tako ni bilo v celoti transparentno.

Zavod je za oddajo storitev čiščenja, varovanja in pranja predmet, merila in pogoje oblikoval tako, da so zagotavljali gospodarno in učinkovito porabo javnih sredstev ter upoštevanje vseh ostalih načel javnega naročanja. Pri izbiri izvajalca storitev čiščenja je izbral ustrezno vrsto postopka ter zagotovil preglednost postopka in enakopravno obravnavo ponudnikov, pri izbiri izvajalca storitev varovanja ni ustrezno opredelil dokazil o izpolnjevanju zahtev glede meril za ocenjevanje ponudb, kar je pripeljalo do izločitve ponudnika, ki je sicer predložil najugodnejšo ponudbo glede na postavljena merila, izvajalca storitev pranja pa je zavod izbral, čeprav je vrednost edine pravočasne ponudbe presegla zagotovljena sredstva.

Zavod je pred sprejemom odločitve o izbiri izvajalcev storitev čiščenja in varovanja preveril morebiten obstoj okoliščin, povezanih z nespoštovanjem delovne in socialne zakonodaje. Glede storitev varovanja je po sklenitvi pogodbe ustrezne preveritve glede nastopa okoliščin za razvezo pogodbe preverjal le za izvajalca, ne pa tudi za podizvajalca, morebitni obstoj večine razlogov za prekinitev pogodbe pri izvajalcih storitev čiščenja pa je po sklenitvi pogodbe preveril le enkrat. Za oddajo storitev čiščenja in varovanja zunanjim izvajalcem je med merila poleg cene vključil tudi merili, ki sta zasledovali socialni vidik, in jim vsaj pri storitvah varovanja določil večjo utež kot drugi javni naročniki, ki so v letu 2022 objavili javna naročila storitev varovanja.

Računsko sodišče je za odpravo razkritih nesmotrnosti od zavoda zahtevalo **predložitev odzivnega poročila** in mu podalo tudi **priporočili** za učinkovitejše zagotavljanje podpornih dejavnosti.

Ljubljana, 9. junija 2025